Oznámenie Komisie Rade a Európskemu Parlamentu o akčnom pláne EÚ v oblasti lesného hospodárstva {SEK(2006) 748} /* KOM/2006/0302 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 15.6.2006 KOM(2006) 302 v konečnom znení OZNÁMENIE KOMISIE RADE A EURÓPSKEMU PARLAMENTU o akčnom pláne EÚ v oblasti lesného hospodárstva {SEK(2006) 748} OZNÁMENIE KOMISIE RADE A EURÓPSKEMU PARLAMENTU o akčnom pláne EÚ v oblasti lesného hospodárstva ÚVOD Toto oznámenie je odpoveďou na požiadavku Rady[1], aby Komisia predstavila akčný plán EÚ v oblasti lesného hospodárstva v roku 2006. Plán bol pripravený v úzkej spolupráci s členskými krajinami a na základe konzultácií so zainteresovanými stranami. Zohľadňuje sa v ňom správa Európskeho parlamentu o implementácii stratégie EÚ v oblasti lesného hospodárstva a súvisiace správy Európskeho hospodárskeho a sociálneho výboru a Výboru regiónov. Pracovný dokument útvarov Komisie priložený k oznámeniu dáva možnosť posúdiť prípravný proces. Všeobecné zásady a ciele Všeobecné zásady Vychádzajúc z uznesenia Rady z 15. decembra 1998 o stratégii v oblasti lesného hospodárstva pre Európsku úniu[2], akčný plán poskytuje rámec akciám, ktoré sa týkajú lesného hospodárstva na úrovni Spoločenstva a členských štátov a slúži ako nástroj na koordináciu opatrení Spoločenstva a politík členských štátov v oblasti lesného hospodárstva. Všeobecným cieľom akčného plánu EÚ v oblasti lesného hospodárstva je podporovať a zlepšovať trvalo udržateľnú správu lesov a polyfunkčnú úlohu lesov. Zakladá sa na týchto zásadách: - národné programy pre lesy ako vhodný rámec na implementáciu medzinárodných záväzkov týkajúcich sa lesníctva; - rastúci význam globálnych a medzisektorových problémov v politike lesníctva, ktorý vyžaduje lepšiu koherentnosť a koordináciu; - potreba zlepšenia konkurencieschopnosti lesníckeho sektora v EÚ a lepšie riadenie lesníctva v EÚ; - dodržiavanie zásady subsidiarity. So zreteľom na existenciu širokej škály prírodných, sociálnych, hospodárskych a kultúrnych podmienok a rozdielov vo vlastníckych režimoch lesov v EÚ sa v akčnom pláne uznáva potreba osobitného prístupu a opatrení pre rôzne druhy lesov. Zdôrazňuje sa dôležitá úloha, ktorú zohrávajú vlastníci lesov pri trvalo udržateľnej správe lesov v EÚ. Účelom akčného plánu je prispieť k dosiahnutiu cieľov obnovenej Lisabonskej stratégie pre rast a zamestnanosť a Göteborskej agendy pre trvalo udržateľný rozvoj. Následne vyjde doplňujúce oznámenie o konkurencieschopnosti drevospracujúcich odvetví v EÚ, ktoré sa v súčasnosti pripravuje. Ciele Pri príprave akčného plánu EÚ v oblasti lesného hospodárstva Komisia a členské štáty vytvorili spoločnú víziu lesníctva a príspevku lesov a lesníctva k modernej spoločnosti. Lesy pre spoločnosť: dlhodobé polyfunkčné lesníctvo, ktoré plní súčasné a budúce spoločenské potreby a podporuje živobytie súvisiace s lesníctvom. Polyfunkčné lesníctvo poskytuje hospodárske, ekologické, sociálne a kultúrne prínosy. Dodáva obnoviteľné a pre životné prostredie neškodlivé suroviny a zohráva významnú úlohu v hospodárskom rozvoji, zamestnanosti a prosperite Európy, najmä vidieckych oblastí. Lesy pozitívne prispievajú ku kvalite života poskytovaním príjemného životného prostredia, príležitostí na rekreáciu a preventívnu zdravotnú starostlivosť, pričom sa zachovávajú prírodné krásy prostredia a zvyšujú ekologické hodnoty. V lesoch sa má udržiavať duchovné a kultúrne dedičstvo, ktoré obsahujú. V súlade s uvedenou víziou má akčný plán štyri hlavné ciele: - zlepšovanie dlhodobej konkurencieschopnosti; - skvalitňovanie a ochrana životného prostredia; - prispievanie ku kvalite života; - podpora koordinácie a komunikácie. Päťročný akčný plán (2007 – 2011) pozostáva zo súboru kľúčových činností, ktoré Komisia navrhuje realizovať v spolupráci s členskými štátmi. Poukazuje sa v ňom aj na ďalšie opatrenia, ktoré môžu členské štáty vykonať podľa svojich konkrétnych podmienok a priorít, s podporou existujúcich nástrojov Spoločenstva, i keď realizácia môže vyžadovať aj vnútroštátne nástroje. OPATRENIA ZVYšOVANIE DLHODOBEJ KONKURENCIESCHOPNOSTI Cieľ: Zvýšiť dlhodobú konkurencieschopnosť lesníckeho sektora a zlepšiť trvalo udržateľné využívanie lesníckych výrobkov a služieb. Konkurencieschopnosť lesníckeho sektora je nevyhnutným základom pre viaceré prínosy, ktoré trvalo udržateľné lesníctvo spoločnosti poskytuje. Lesnícky sektor má významný potenciál pre ďalší vývoj vysoko kvalitných výrobkov a služieb s pridanou hodnotou pre rôznorodý a stále rastúci spoločenský dopyt na základe obnoviteľných surovinových zdrojov. Výskum a technický rozvoj, diverzifikácia, inovácia a investovanie do kvalitných pracovných miest a ľudského kapitálu sú potrebné na rozvoj silného a dynamického sektora schopného plniť výzvy globálnej zmeny. Kľúčové opatrenie 1 : Preskúmanie účinkov globalizácie na hospodársku životaschopnosť a konkurencieschopnosť lesníctva v EÚ Komisia vykoná štúdiu o účinkoch globalizácie na konkurencieschopnosť lesníctva EÚ s cieľom identifikovať hlavné faktory, ktoré ovplyvňujú vývoj v lesníckom sektore EÚ a podporiť rozhovory o ďalšom opatrení, ktoré treba vykonať na zvýšenie konkurencieschopnosti a hospodárskej životaschopnosti lesníctva. Kľúčové opatrenie 2 : Podporiť výskum a technologický rozvoj na zlepšenie konkurencieschopnosti lesníckeho sektora Výskum a technologický rozvoj sú rozhodujúce pre trvalo udržateľný rozvoj lesníckeho sektora v EÚ. Komisia bude pokračovať v podpore výskumu a technologického rozvoja pre oblasť lesníctva v rámci 7. výskumného rámcového programu[3]. Komisia a členské štáty budú naďalej podporovať vytvorenie technologickej platformy drevospracujúceho sektora. Komisia bude starostlivo monitorovať realizáciu strategického výskumného programu, ktorý platforma pripraví. Členské štáty môžu tiež využiť príležitosti, ktoré im ponúka EFRR[4] v oblasti výskumu na uskutočnenie konkrétnych projektov. Komisia preskúma možnosť založenia lesníckeho vedeckého fóra Spoločenstva s cieľom posilniť prepojenie medzi vedou a politikou. Ako prvý krok Komisia usporiada v roku 2007 pracovný seminár na prerokovanie opatrení Spoločenstva v tejto oblasti. Kľúčové opatrenie 3 : Výmena a hodnotenie skúseností s oceňovaním a obchodovaním s nedreveným lesníckym tovarom a službami Lesy plnia mnohé funkcie, ktoré sa nezohľadňujú v cenách obchodovaného dreveného a nedreveného tovaru. Je potrebné stanoviť celkovú hodnotu lesov a ich funkcií a vytvoriť a uplatňovať nástroje na kompenzáciu neobchodovaných tovarov a služieb. Komisia navrhne Stálemu lesníckemu výboru (SFC) vytvoriť ad hoc pracovnú skupinu, ktorá by prevzala súbor skúseností s mechanizmami na oceňovanie a kompenzáciu neobchodovaných tovarov a služieb. Komisia bude pôsobiť ako sprostredkovateľ takejto výmeny. Členské štáty sa budú na výmene skúseností aktívne zúčastňovať. Členské štáty budú podporovať štúdie a pilotné projekty o oceňovaní, kompenzovaní a inovatívnom obchodovaní s lesníckym tovarom a službami, ktoré môže dostať podporu z EPFRV[5], z nástroja LIFE+[6], zo 7. výskumného rámcového programu a z programu Inteligentná energia pre Európu (IEE) v rámci rámcového programu pre konkurencieschopnosť a inováciu (CIP)[7]. Kľúčové opatrenie 4 : Podpora využívania lesnej biomasy na výrobu energie Využívanie dreva ako energetického zdroja môže napomôcť zmierneniu klimatickej zmeny nahradením fosílnych palív, zvýšením energetickej sebestačnosti, zlepšením bezpečnosti dodávok a poskytovaním pracovných príležitostí vo vidieckych oblastiach. Stály lesnícky výbor bude podporovať implementáciu akčného plánu pre biomasu[8], najmä pokiaľ ide o rozvoj trhov pre palety a štiepky, a informovanie vlastníkov lesov o možnostiach výroby východiskovej energetickej suroviny. Komisia uľahčí skúmanie a rozširovanie skúseností so získavaním nízkohodnotného dreva, dreva malých rozmerov a zvyškového dreva na výrobu energie. Členské štáty budú hodnotiť dostupnosť dreva a zvyškového dreva a vhodnosť ich použitia na výrobu energie na štátnej a regionálnej úrovni s cieľom posúdiť ďalšie opatrenia na podporu využívania dreva na výrobu energie. Siedmy rámcový program a IEE-CIP poskytuje potrebné možnosti na uľahčenie týchto aktivít. Komisia bude pokračovať v podpore výskumu a vývoja technológií na výrobu tepla, chladenia, elektrickej energie a palív[9] z lesných zdrojov v energetickej časti osobitného programu spolupráce 7. výskumného rámcového programu a v podpore vývoja technologickej platformy biopalív a v podpore realizácie svojho výskumného programu prostredníctvom 7. rámcového programu. Kľúčové opatrenie 5 : Podpora spolupráce medzi vlastníkmi lesov a zlepšenie vzdelávania a prípravy v oblasti lesníctva V dôsledku zmenených vlastníckych štruktúr a rastúceho podielu nepoľnohospodárskych vlastníkov lesov sa stále zvyšuje počet vlastníkov, ktorým chýbajú zručnosti a schopnosti pre trvalo udržateľnú správu lesov. Rozdrobenie súkromných lesníckych podnikov môže viesť k ďalším ťažkostiam a k vyšším nákladom na správu lesov, pričom sa zníži ťažba dreva a naruší sa poskytovanie lesníckych služieb. Preto je potrebná aj dobre pripravená a prispôsobivá pracovná sila. Vzhľadom na uvedené skutočnosti budú členské štáty podporovať odbornú prípravu a vzdelávanie vlastníkov lesov a pracovníkov v oblasti lesného hospodárstva. Členské štáty budú tiež podporovať rozvoj poradenských služieb pre vlastníkov lesov a ich zväzov. Tieto služby prispejú k novým trhovo orientovaným prístupom, rozširovaniu informácií o postupoch pre trvalo udržateľnú správu a k zručnostiam vlastníkov lesov v oblasti zvyšovania biodiverzity a obnovy biotopov. Komisia a členské štáty si budú vymieňať skúsenosti a najlepšie postupy a spôsoby na zlepšenie zásobovania trhu drevom na priemyselné využitie. EPFRV, ako aj nástroje Spoločenstva v oblasti vzdelávania a prípravy, poskytujú možnosti na podporu týchto aktivít. Na posilnenie konkurencieschopnosti a hospodárskej životaschopnosti lesníctva a v rámci svojich priorít členské štáty môžu tiež: - podporovať spoluprácu medzi vlastníkmi lesov, priemyslom a tretími stranami pri vývoji nových výrobkov, procesov, technológií a efektívnych trhov; - podporovať investície na zvyšovanie ekonomickej hodnoty lesov; - podporovať zakladanie a rozvoj zväzov vlastníkov lesov. Zlepšovanie životného prostredia a jeho ochrana Cieľ: Udržiavať a príslušne zlepšovať biodiverzitu, viazanie uhlíka, integritu, zdravie a odolnosť lesných ekosystémov vo viacerých geografických meradlách. Udržiavanie výrobnej kapacity, odolnosti a biologickej diverzity sú rozhodujúce činitele pri zabezpečovaní zdravého lesného ekosystému, ktorý má zasa spätne podstatný význam pre zdravú spoločnosť a hospodárstvo. Lesy zohrávajú dôležitú úlohu pri realizácii göteborských cieľov Spoločenstva o trvalo udržateľnom rozvoji a cieľov stanovených v 6. akčnom programe Spoločenstva pre oblasť životného prostredia, vrátane príslušných tematických stratégií. Kľúčové opatrenie 6 : Napomáhať plneniu záväzkov EÚ podľa UNFCCC[10] a jeho Kjótskeho protokolu v súvislosti so zmierňovaním zmeny klímy a podporiť prispôsobovanie účinkom klimatickej zmeny Lesy pôsobia ako absorbenty uhlíka a môžu produkovať obnoviteľné a ekologicky neškodlivé suroviny a energetické východiskové suroviny. Približne 25 % z celkových emisií skleníkových plynov však možno pripísať zmenám vo využívaní pôdy, spomedzi ktorých najdôležitejšia je ničenie tropických lesov[11]. Komisia spolu s SFC bude skúmať, ako koordinovanejším spôsobom reagovať na záväzky článku 3 ods.3 a článku 3 ods.4[12] Kjótskeho protokolu, vrátane, okrem iného, informovania o zmenách vo využívaní pôdy a v správe lesov. Komisia bude uľahčovať výmeny medzi SFC a skupinou odborníkov EÚ zaoberajúcou sa otázkou viazania uhlíka poľnohospodárskou pôdou[13], v súvislosti so zvýšením efektívnosti rozhovorov o zmierňovaní klimatickej zmeny. Bude sa zaoberať opatreniami na zníženie globálneho odlesňovania a záväzkami v súvislosti s klímou po roku 2012. Komisia bude naďalej podporovať výskum, prípravu a štúdie o vplyve prispôsobovania sa klimatickým zmenám. Členským štátom je adresovaná výzva, aby pracovali na hodnotení dopadov klimatickej zmeny, zvyšovali povedomie a výmenu skúseností, a aby podporovali aktivity na zmierňovanie a prispôsobovanie. Kľúčové opatrenie 7 : Prispieť k dosiahnutiu prehodnotených cieľov Spoločenstva v oblasti biodiverzity na rok 2010 a po ňom[14] Keďže veľká časť biodiverzity EÚ je ochudobnená a stále klesá, na úrovni Spoločenstva a členských štátov je potrebné rýchle opatrenie na obnovu biotopov a prirodzených ekosystémov, ak sa má splniť cieľ – zastavenie straty biodiverzity. Komisia navrhne Stálemu lesníckemu výboru: - poskytnúť skúsenosti z implementácie Natura 2000 v lesnatých oblastiach; - posúdiť monitorovanie biodiverzity lesov ako pilotné cvičenie v rámci prebiehajúcich prác na ukazovateľoch biodiverzity v EÚ[15]; - posúdiť monitorovanie fragmentácie lesov a účinkov rozširovania lesov na biodiverzitu; - vyhodnotiť existujúce informácie a vedecké štúdie o potrebnom pokrytí plôch a predpísané postupy na ochranu lesov neporušených ľudským zásahom; - sledovať implementáciu CBD[16] a iné rozhodnutia v súvislosti s lesnou biodiverzitou. Komisia bude pravidelne organizovať spoločné schôdze riaditeľov pre lesy a prírodu z EÚ a podporovať aktívnu účasť lesných správ na neformálnych výmenách informácií medzi členskými štátmi o implementácii právnych predpisov pre ochranu prírody v EÚ („sieť GreenEnforce“). Kľúčové opatrenie 8 : Pracovať na vytvorení európskeho systému pre monitorovanie lesov Monitorovací program Forest Focus[17] skončí v roku 2006. V rokoch 2007 až 2013 bude možné podporovať monitorovanie životného prostredia na úrovni EÚ v rámci nového nástroja LIFE+. Na splnenie záväzkov Komisie a členských štátov v rámci medzinárodných dohôd a na implementáciu smerníc EÚ, ako sú Natura 2000, rámcová smernica o vode a smernica o zdraví rastlín, sú potrebné harmonizované informácie o lesoch. Komisia bude s členskými štátmi a príslušnými medzinárodnými organizáciami pracovať na vytvorení európskeho systému na monitorovanie lesov, ktorý by využíval existujúce údajové základne z oblasti lesného hospodárstva a monitorovacie systémy. Koherentný systém na základe existujúcich a čoskoro dostupných[18] programov na zber údajov a odborných posudkov členských štátov, Komisia (Spoločné výskumné stredisko, Eurostat[19]), EEA[20] a medzinárodné organizácie (napr. UNECE[21], FAO[22]) sú tou najlepšou cestou na uspokojenie informačných potrieb na vedecké i na politické účely. Spoločné výskumné stredisko bude založené Európskym strediskom údajov o lesoch. Monitorovanie lesov nebude obmedzené na ukazovatele životného prostredia, ale bude zahŕňať aj hospodárske a sociálne informácie a mohlo by sa rozšíriť tak, aby obsahovalo aj ukazovatele, ktoré boli špecifikované na 4. ministerskej konferencii o ochrane lesov v Európe (MCPFE)[23]. Kľúčové opatrenie 9 : Zvýšenie ochrany lesov v EÚ Lesné požiare, biotické činidlá a znečistenie ovzdušia majú značný vplyv na ekologický stav a výrobnú kapacitu lesov v EÚ. Globálne obchodovanie a klimatická zmena spôsobili zvýšenie potenciálnych nosičov škodlivých organizmov a invazívnych druhov. Keďže ochrana lesov proti biotických a abiotickým činiteľom je jednou z hlavných priorít politiky v oblasti lesného hospodárstva, najdôležitejšie je mať k dispozícii aktuálne informácie o stave lesov v EÚ. Komisia : - bude pracovať na ďalšom rozvoji európskeho systému informovania o lesných požiaroch; - vykoná štúdiu, v ktorej sa budú analyzovať hlavné faktory ovplyvňujúce vývoj stavu lesov v Európe (vrátane lesných požiarov), účinnosť súčasných nástrojov Spoločenstva a opatrení na ochranu lesov, ako aj budúce možnosti na zvýšenie účinnosti týchto opatrení; - bude nabádať členské štáty, aby tvorili skupiny na skúmanie konkrétnych regionálnych problémov stavu lesov; - bude podporovať výskum v oblasti ochrany lesov a rastlinnolekárskych otázok v kontexte 7. výskumného rámcového programu. Okrem toho, a s podporou EPFRV a nástroja Life+, členské štáty môžu: - vytvoriť vnútroštátne usmernenia pre zalesňovanie a podporiť zalesňovanie pre ekologické a ochranné ciele; - podporovať systémy v oblasti agrolesníctva; - podporovať lesnícke opatrenia Natura 2000; - podporovať programy na dobrovoľnú angažovanosť vlastníkov lesov v environmentálnych záväzkoch; - podporovať investície, ktoré zvyšujú ekologickú hodnotu lesov; - podporovať opatrenia na zabránenie vzniku lesných požiarov; - podporovať obnovu lesov poškodených prírodnými katastrofami a ohňom; - podporovať štúdie o príčinách lesných požiarov, kampane na zvýšenie povedomia, prípravné a ukážkové projekty; - prehodnotiť a aktualizovať širšie ochranné stratégie proti biotickým a abiotickým činiteľom, vrátane štúdií o hodnotení rizík v súvislosti so škodlivými organizmami a invazívnymi druhmi. Prispievanie ku kvalite života Cieľ: prispieť ku kvalite života zachovaním a zlepšovaním sociálnych a kultúrnych dimenzií lesov. Lesy poskytujú tovary a služby prospešné pre občanov, ich zdravie a kvalitu života, vrátane prírodných krás a rekreácie v mestských a vidieckych oblastiach, zamestnanie a príjem pre milióny ľudí, ochranu pôdy a vody a ochranu proti erózii, rozširovaniu púští a prírodným nebezpečenstvám. Ako príspevok ku kvalite života cestou zachovania a zlepšovania sociálnych a kultúrnych dimenzií lesov členské štáty v rámci svojich priorít a s podporou z EPFRV majú možnosť podnietiť investície, ktoré zvyšujú verejnú hodnotu prírodných krás lesov. Kľúčové opatrenie 10 : Podpora ekologického vzdelávania a informácií Zvyšovanie povedomia je potrebné na to, aby prínosy trvalo udržateľnej správy lesov našli primeranú odozvu v spoločnosti. Komisia bude uľahčovať výmenu skúseností medzi členskými štátmi v oblasti ekologických vzdelávacích a informačných kampaní, najmä tých, ktoré sú určené pre deti (iniciatívy ako „školy v lese“ alebo „strediská lesníckeho vzdelávania“). Členské štáty budú propagovať vzdelávanie v oblasti trvalo udržateľnej správy lesov. Kľúčové opatrenie 11 : Zachovávať a zlepšovať ochranné funkcie lesov Narastajúca hrozba prírodných katastrof, extrémne správanie počasia, ako aj problémy erózie a rozširovania púští v niektorých častiach Európy, zvyšujú význam ochrannej funkcie lesov, najmä v horských a stredomorských oblastiach. Potrebné je koordinované monitorovanie a plánovanie, ako aj účinné ochranné opatrenia. Veľmi významné je zvyšovanie povedomia a odovzdávanie poznatkov o prírodných nebezpečenstvách a riadenie rizika. V rámci svojich priorít a s podporou z EPFRV, členské štáty môžu: - skvalitniť investície a trvalo udržateľnú správu lesa z hľadiska prevencie proti prírodným nebezpečenstvám a z hľadiska bezpečnosti; - tieto hľadiská zahrnúť do aktivít v oblasti lesníckeho vzdelávania a zvyšovania povedomia. S podporou z EPFRV môžu členské štáty skvalitniť investície v oblasti prevencie proti prírodným nebezpečenstvám a v oblasti bezpečnosti, najmä v rámci cezhraničnej spolupráce. Komisia bude zabezpečovať výmenu skúseností v súvislosti s opatreniami prijatými na zlepšenie ochrannej funkcie lesov. Kľúčové opatrenie 12 : Preskúmať potenciál mestských a prímestských lesov Pre mnohých Európanov je mestský les hlavným miestom kontaktu s prínosmi a hodnotami prírody. Plánovanie, vytváranie a spravovanie mestských a prímestských lesov kladie nové požiadavky na správcov lesov, najmä v oblasti zapájania a reakcie miestnych komunít, na ktoré môže mať vplyv prevádzka lesov alebo z nej môžu očakávať nejaké výhody. Na základe vedeckej práce Komisia a členské štáty : - prehodnotia a zlúčia metodiky na hodnotenie vplyvov mestských a prímestských lesov na spoločnosť a ľudí s cieľom stanoviť vhodné dlhodobé ukazovatele a obsažné rámce pre usmerňovanie investovania a správy v budúcnosti; - preskúmajú štruktúry na zapojenie miestnych komunít a netradičných zainteresovaných strán do plánovania, zakladania, správy a využívania mestských a prímestských lesov. Podpora koordinácie a komunikácie Cieľ: Zlepšiť koherentnosť a medzisektorovú spoluprácu za účelom vyváženia hospodárskych, ekologických a sociálno-kultúrnych cieľov na viacerých organizačných a inštitucionálnych úrovniach. Zatiaľ čo politika v oblasti lesníctva patrí do kompetencie členských štátov, mnohé politické iniciatívy s dopadom na lesnícky sektor sa vytvárajú na európskej úrovni. Koordinácia medzi rôznymi strategickými sektormi v členských štátoch, medzi členskými štátmi a Komisiou i v rámci Komisie je pre sektor lesníctva osobitne dôležitá. Kľúčové opatrenie 13 : Posilniť úlohu Stáleho lesníckeho výboru Rozhodnutím Rady, ktorým sa zakladá Stály lesnícky výbor[24], sa tomuto výboru udeľuje široký mandát pre aspekty týkajúce sa výmeny informácií a konzultácií. S cieľom umožniť koordinovanú implementáciu akčného plánu Komisia spolu s členmi SFC stanoví pre výbor ročný pracovný program. Komisia bude organizovať spoločné zasadnutia členov SFC a Poradnej skupiny pre lesníctvo a korok[25], ako aj s inými konzultačnými orgánmi, ako je Poradný výbor pre politiku Spoločenstva v oblasti lesníctva a drevospracujúcich odvetví[26]. Komisia sa bude snažiť o posilnenie aktívnej účasti SFC a jej poradenskej úlohy v procesoch tvorby politiky najmä tým, že bude nabádať SFC na poskytovanie pozičných materiálov a správ o vlastných iniciatívach. Pracovné metódy SFC budú nastavené s využitím ad hoc pracovných skupín. Členským štátom sa odporúča, aby naďalej organizovali pravidelné schôdze riaditeľov EÚ pre oblasť lesného hospodárstva. Kľúčové opatrenie 14 : Posilniť koordináciu medzi oblasťami politiky v záležitostiach súvisiacich s lesníctvom Aby sa zlepšila efektívna výmena informácií o iniciatívach, ktoré môžu mať vplyv na sektor lesníctva, každé relevantné generálne riaditeľstvo vymenuje koordinátora postupov vo vzťahu k lesníctvu. Komisia bude pravidelne informovať SFC o iniciatívach a opatreniach v rôznych politických oblastiach, ktoré sú významné pre prácu výboru. Pri rešpektovaní administratívnych štruktúr Komisie a konkrétnych úloh jednotlivých útvarov bude Komisia ďalej posilňovať úlohu medziútvarovej skupiny pre oblasť lesného hospodárstva. Kľúčové opatrenie 15 : Uplatňovať otvorenú metódu koordinácie (OMK) v štátnych programoch pre oblasť lesného hospodárstva Lisabonská Európska rada definovala OMK ako metódu, ktorá má pomôcť členským štátom dosiahnuť pokrok pri vytváraní ich vlastných postupov. Uplatniteľnosť OMK pri dobrovoľnej koordinácii národných lesníckych programov budú skúmať členské štáty a Komisia v kontexte SFC . Kľúčové opatrenie 16 : Posilniť postavenie profilu EÚ v medzinárodných procesoch súvisiacich s lesníctvom V rámci Komisie i členských štátov je potrebný vysoký stupeň koordinácie, aby sa zabezpečila koherentnosť rôznych medzinárodných procesov týkajúcich sa lesníctva. V tejto súvislosti kľúčovú úlohu musia zohrávať príslušné pracovné skupiny Rady, najmä skupina pre oblasť lesníctva. Hlavným nástrojom, ktorým možno podporovať medzinárodné záväzky v nečlenských krajinách EÚ, je hospodárska a rozvojová spolupráca, ktorá je v spoločnej kompetencii Spoločenstva a členských štátov . Celková výška pomoci je nastavená tak, aby sa v budúcom desaťročí zvyšovala. Úlohou je zabezpečiť, aby sa otázka lesov v primeranej miere zohľadňovala pri rozhodovaní o prideľovaní zdrojov. I keď Komisia už po roku 2006 nebude mať žiadny osobitný finančný nástroj pre lesníctvo, od roku 2007 budú možnosti pre finančnú podporu v tematickom programe pre životné prostredie a prírodné zdroje, ako aj v štátnych alebo regionálnych programoch. To umožní naďalej podporovať implementáciu mnohostranných dohôd o životnom prostredí[27] a procesov v oblasti lesníckej politiky[28]. Akčný plán FLEGT[29] bude ďalším prioritným cieľom na získanie podpory od Komisie a členských štátov, najmä na budovanie kapacít v partnerských krajinách FLEGT. Pokiaľ ide o spoluprácu s pristupujúcimi a kandidátskymi krajinami, ako aj s krajinami susediacimi s Európou, Komisia bude naďalej aktívne vystupovať na konferenciách ministrov o ochrane lesov v Európe, Výboru UNECE pre drevo a v aktivitách FAO súvisiacich s lesníctvom. Kľúčové opatrenie 17 : Podporovať využívanie dreva a iných lesníckych výrobkov z lesov pod trvalo udržateľnou správou Uvedené oznámenie o konkurencieschopnosti drevospracujúcich odvetví bude obsahovať príslušné opatrenia na podporu zlepšenia využívania dreva a iných lesníckych výrobkov. Toto oznámenie bude nasledovať po oznámení o stave konkurencieschopnosti drevospracujúcich a súvisiacich odvetví v EÚ[30], v ktorom bola uvedená dôkladná analýza tohto sektora a boli definované kľúčové úlohy. Vzhľadom na rastúcu globálnu hospodársku súťaž, ktorej čelia drevospracujúce odvetvia v EÚ, uvedené oznámenie bude zamerané na opatrenia na posilnenie rámcových podmienok pre odvetvia, najmä vo vzťahu k otázkam energií a surovín. V tejto časti bude vychádzať z výsledkov práce skupiny odborníkov na vysokej úrovni pre oblasť konkurencieschopnosti, energií a životného prostredia. Ďalej bude obsahovať otázky súvisiace s inováciou a výskumom a vývojom, ako aj vzdelávacími, prípravnými a informačnými aktivitami. V rozsahu pôsobnosti akčného plánu bude Komisia uľahčovať výmenu skúseností medzi členskými štátmi pri vytváraní usmernení pre uplatňovanie smernice o verejnom obstarávaní pre lesnícke výrobky. Kľúčové opatrenie 18 : Zlepšiť výmenu informácií a komunikáciu Dostupnosť a odovzdávanie aktuálnych informácií sú významné pre zvyšovanie povedomia verejnosti a prihliadanie na oblasť lesníctva pri tvorbe politiky. Komisia s aktívnou účasťou členských štátov vytvorí komunikačnú stratégiu pre oblasť lesníctva. Bude obsahovať osnovu hlavných krokov, ktoré treba vykonať na zlepšenie komunikácie o lesníctve v Spoločenstve. Výmena skúseností medzi členskými štátmi sa bude konať v kontexte prípravy tejto stratégie. Skúmať sa bude aj uskutočniteľnosť jednotlivých komunikačných opatrení v súvislosti s budúcimi medzinárodnými udalosťami v oblasti lesníctva[31]. Komisia vytvorí stránku „lesníctvo“ na internetovej stránke Európy. Členské štáty zabezpečia, aby na ich internetových stránkach boli k dispozícii informácie súvisiace s lesníctvom a aby mali linky na európske stránky o lesníctve. Komisia bude v kontexte iniciatívy za európsky systém na monitorovanie lesov pracovať na vývoji európskej platformy pre informácie a komunikáciu v oblasti lesníctva s cieľom lepšie využívať a odovzdávať dostupné informácie. Okrem toho sa členským štátom odporúča, aby organizovali viditeľné udalosti, napríklad „Týždeň lesov“ alebo „Deň lesov“ na zvýšenie povedomia o prínosoch trvalo udržateľnej správy lesov. Hodnotenie Akčný plán je rozložený na päť rokov (2007 – 2011). Strednodobé hodnotenie sa bude konať v roku 2009 a konečné hodnotenie v roku 2012. V roku 2012 bude Rade a Európskemu parlamentu predložená správa o implementácii akčného plánu. Spolupráca so zainteresovanými stranami na implementácii akčného plánu na úrovni Spoločenstva sa bude usmerňovať prostredníctvom Poradnej skupiny pre lesníctvo a korok. Stály lesnícky výbor bude koordinačným orgánom medzi Komisiou a členskými štátmi na implementáciu akčného plánu a aktívne sa bude zúčastňovať na strednodobom a konečnom hodnotení. [1] Závery Rady o akčnom pláne EÚ v oblasti lesného hospodárstva, 2662. zasadnutie Rady pre poľnohospodárstvo a rybné hospodárstvo, 30. – 31. mája 2005. [2] Ú. v. ES C 56, 26.2.1999. [3] KOM(2005) 119, konečné znenie. [4] Európsky fond regionálneho rozvoja. [5] Nariadenie Komisie (ES) č. 1290/2005 (Ú. v. EÚ L 209, 11.8.2005). [6] KOM(2004) 621, konečné znenie. [7] KOM(2005) 121, konečné znenie. [8] KOM(2005) 628, konečné znenie. [9] KOM(2006) 34, konečné znenie. [10] Rámcový dohovor OSN o klimatických zmenách. [11] KOM(2005) 35, konečné znenie. [12] Zalesňovanie, opakované zalesňovanie, odlesňovanie a správa lesov. [13] Táto skupina vedie rozhovory o využívaní pôdy, zmenách vo využívaní pôdy a o lesnom hospodárstve (LULUCF) na zasadnutiach Rámcového dohovoru OSN o klimatických zmenách (UNFCCC). [14] KOM(2006) 216, konečné znenie „Zastavenie straty biodiverzity do roku 2010 a po ňom.“ [15] „SEBI 2010“ („Zjednodušenie európskych ukazovateľov biodiverzity v roku 2010“ proces s Európskou agentúrou pre životné prostredie a s Environmentálnym programom OSN). [16] Dohovor OSN o biologickej diverzite. [17] Nariadenie (ES) č. 2152/2003 (Ú. v. EÚ L 324, 11.12.2003). [18] EÚ vykonáva dve iniciatívy na poskytovanie komplexných, včasných a koherentných geopriestorových informácií do roku 2008: navigačný systém „Galileo“ a systém na pozorovanie Zeme „GMES“ (Globálny monitoring životného prostredia a bezpečnosti). [19] Štatistický úrad Európskeho spoločenstva. [20] Európska agentúra pre životné prostredie. [21] Hospodárska komisia OSN pre Európu. [22] Organizácia OSN pre výživu a poľnohospodárstvo. [23] 4. MCPFE (Viedeň 2003): Ukazovatele pre trvalo udržateľnú správu lesov. [24] Rozhodnutie 89/367/ES (Ú. v. ES L 165, 15.6.1989, s. 14). [25] Rozhodnutie 2004/391/ES (Ú. v. EÚ L 120, 24.4.2004, s. 50). [26] Rozhodnutie 97/837/ES (Ú. v. ES L 346, 17.12.1997, s. 95). [27] Dohovor OSN o biologickej diverzite, Rámcový dohovor OSN o klimatických zmenách, Dohovor OSN o boji proti rozširovaniu púští, Dohovor OSN o medzinárodnom obchode s ohrozenými druhmi. [28] Fórum OSN o lesoch, Medzinárodná dohoda o tropických drevách. [29] KOM(2003) 251, konečné znenie. [30] KOM(1999) 457, konečné znenie. [31] Šieste zasadnutie Fóra OSN o lesoch: návrh na prehlásenie roku 2010 za medzinárodný rok lesov.